Hun er ikke interessert

Christin Gorman

14. feb. 2014 14:38 Sist oppdatert 17. februar 2014

Jenters interesse for teknologi må dyrkes frem, ikke hemmes.

Debatt

Dette er et debattinnlegg. Meninger i teksten står for skribentens regning.

I USA følger alle med på baseball. I Norge er vi giret på langrenn. Hvorfor er det sånn? Baseball er ikke mindre gøy i Norge. Langrenn er like kjedelig overalt. Grunnen til at vi liker langrenn her er at vi har investert enormt med tid og energi i denne typen fremkomstmiddel. Som barn har vi alle måtte lide oss gjennom snøen med iskalde tær og bakglatte ski, med kun en slapp vaffel å se frem til når vi kom halvveis.

Christin Gorman

Veldig få ting som det er verdt å drive med er gøy ved første forsøk. Interesse må dyrkes frem. Interesser som fører til vafler og pølse er vel og bra, men er vi flinke nok til å vekke våre barns interessere for ting som kan gi dem lønnet arbeid de kan trives med?

Leker hemmer jenters interesse

Jobben min dukker stadig opp på toppen av lister over yrker folk er mest fornøyde i. Den er både skapende og utfordrende, og jeg lærer nye ting hver dag. Jeg jobber sjelden alene, og stadig vekk er det arrangementer rundt Oslo der vi deler kunnskap over et par øl. I tillegg er den godt betalt. Jeg er programmerer.

Hvorfor er det så få jenter som vil programmere? De er ikke interessert, får jeg stadig høre. Jaså ja. Har du vært i en lekebutikk, så vet du at vi ikke akkurat prøver å gjøre dem interessert, heller. Leketøysbransjen gjør sitt ytterste for at jenter aldri fatter interesse for noe som kan gi dem en godt betalt jobb. LEGO Mindstorms, osv. er i gutteavdelingen. Barn er opptatt av tilhørighet og vet godt hvilken del av leketøysbutikken de hører hjemme i. Det vil ikke falle dem inn å ønske seg noe fra "feil" avdeling. Ingen vil heller kjøpe dem en gave derfra. Er det da rart jenter ikke er interessert i teknologi?

Ydmykende nivå

En del jenter blir rådet til å studere IT etter videregående. Men innen den tid ligger guttene milevis foran. Mens jentene lærer å lage overskrifter på en webside, sitter guttene med avanserte 3D-animasjoner. Det er som å begynne på musikkhøyskolen uten å kunne mer enn "Lisa gikk til skolen" på piano. Det er ydmykende. Jenter flest bestemmer seg raskt for at de ikke har mulighet og bytter studieretning eller velger vekk alle tekniske fag.

Tro meg, jenter har alle forutsetninger for å like programmering. De er glade i å lage ting, f.eks. å tegne. Med programmering kan de ikke bare tegne egne figurer, de kan få dem til å bli levende, til å reagere på klikk, bevegelse, SMS, hva som helst. Selvfølgelig vil jenter være interesserte i å lage ting som "lever".

Sammen om digital fremtid

Verden blir mer og mer digital. Jeg ønsker at vi alle, gutter og jenter, skal være med å bygge vår digitale fremtid sammen. Som forelder er det mye du kan gjøre for å få jenter interessert i å være med. På nettsidene til Lær kidsa koding og Scratch kan datteren din lære om koding og lage sine egne programmer med et verktøy laget for barn. Ikke minst er LEGO Mindstorms moro for store og små. Du klarte å få henne til å spise grønnsaker. Dette er enklere.